După intrarea României în război în 1916, Aderca a participat la luptele de pe frontul din Oltenia, făcând parte din serviciul de infanterie al Regimentului 1 Dolj (unitate componentă a Brigăzii 2 Infanterie din cadrul Diviziei 1 Infanterie, comandată la intrarea României în război de colonelul Alexandru D. Sturdza) și având o conduită militară „eroică”, potrivit istoricului cultural Andrei Oișteanu, A fost luat prizonier și apoi decorat cu Medalia pentru bărbăție și credință. Ulterior, ca urmare a faptului că era un bun cunoscător al limbii germane, a fost repartizat ca translator la un spital pentru prizonierii grav răniți. În perioada cât a fost civil, Aderca a continuat să fie apropiat cercurilor intelectuale anti-Antantă: în timpul perioadei de pace din 1918 el a colaborat la ziarul germanofil "Scena" al lui A. de Herz, dar a publicat doar poezii și eseuri literare. Mai târziu, în 1919, a luat parte la campania militară a României din 1919 împotriva Ungariei sovietice.